Janckulík, Igor, poslanec NR SR (2019-03-27):
Ďakujem za slovo. Vážená pani predsedajúca, vážený pán minister, kolegyne, kolegovia, dovoľte mi, aby som prečítal teraz list, ktorý spracovala odborná komisia, ktorá pôsobí na Žilinskom samosprávnom kraji, a spoločne s Erikou Jurinovou: „Pán minister, ďakujem, že ste umožnili Žilinskému samosprávnemu kraju posledný rok rokovať o prevode Letiskovej spoločnosti Žilina na Žilinský samosprávny kraj a otvorili cestu k oživeniu letiska Žilina za účasti Žilinského samosprávneho kraja prostredníctvom novonastavenej spolupráce Žilinského samosprávneho kraja a Ministerstva dopravy a výstavby Slovenskej republiky. Letisko Žilina, Dolný Hričov, bolo vybudované v 70. rokoch a uvedené do prevádzky v roku 1974. V súčasnosti je letisko Žilina prevádzkované ako medzinárodné verejné letisko pre leteckú dopravu. Intenzívne sa využíva na pilotný výcvik a prípravu leteckého personálu Žilinskou univerzitou v Žiline, lety všeobecného letectva, sanitné lety, špeciálne letecké práce a činnosť letectva armády Slovenskej republiky. Obchodné využitie, zabezpečenie prevádzkových služieb a technickú obsluhu letiska Žilina vykonáva Letisková spoločnosť Žilina, a. s., ktorá je prevádzkovateľom letiska. V minulosti bolo letisko Žilina vo vlastníctve Žilinského samosprávneho kraja, ale v súvislosti so zriadením Letiskovej spoločnosti Žilina bolo za symbolickú cenu 1 euro prevedené na štát v zastúpení Ministerstvom dopravy a výstavby Slovenskej republiky, ktoré má v súčasnosti v letiskovej spoločnosti majetkový podiel 99,53 % a Žilinský samosprávny kraj je s majetkovým podielom 0,47 percenta. Treba podotknúť, že Slovenská republika na rozdiel od okolitých štátov nemá vypracovanú koncepciu rozvoja civilného letectva, čoho dôsledkom je aj nelichotivý stav letiskovej infraštruktúry a finančné problémy letísk, Letiskovú spoločnosť Žilina, a. s., nevynímajúc. Veci došli tak ďaleko, že Ministerstvo dopravy a výstavby Slovenskej republiky pripravovalo negatívnu finančnú situáciu letiska Žilina riešiť prenájmom majetku letiska Žilina súkromnej spoločnosti spôsobom a nastavenými parametrami, ktoré podľa nás negarantovali zachovanie letiska pre účely civilného letectva. Regionálne inštitúcie, Žilinský samosprávny kraj, Žilinská univerzita a mesto Žilina na druhej strane deklarovali vážny záujem zachovať prevádzku letiska Žilina, obnoviť pravidelnú dopravu cestujúcich a zabezpečiť ďalší rozvoj letiska v zmysle schválenej územnoplánovacej dokumentácie a podpísali vo februári 2018 memorandum o spolupráci pri rozvoji letiska Žilina, uvedomujúc si dôležitosť letiska Žilina a leteckej dopravy pre rozvoj regiónu, prílev investícií, podnikania, vedy, výskumu, vzdelávania a turizmu. Zástupcovia Žilinského samosprávneho kraja následne vstúpili do spoločného rokovania s Ministerstvom dopravy a výstavby Slovenskej republiky, ktorého výsledkom je vôľa zúčastnených strán realizovať prevod časti majetkovej účasti štátu na Žilinský samosprávny kraj, ako aj spoločný a vážny záujem zachovať prevádzku letiska Žilina a leteckej dopravy pre rozvoj regiónu a jeho potrieb. Zastupiteľstvo Žilinského samosprávneho kraja vyjadrilo súhlas s návrhom prevodu dvoch tretín balíka akcií 28. januára 2019 a následne 6. februára 2019 odsúhlasila prevod vláda Slovenskej republiky. Prevodom preberáme na Žilinský samosprávny kraj aj finančnú ťarchu a významné záväzky. Letisková spoločnosť má v súčasnosti záväzky vo výške takmer 500-tisíc euro, ale aj bez pravidelnej leteckej dopravy, ktorá je esenciálna pre existenciu regionálneho letiska, vstup Žilinského samosprávneho kraja do letiskovej spoločnosti je jednou z posledných možností na zabezpečenie pravidelnej leteckej dopravy do regiónu severného Slovenska. Bez podpory Žilinského samosprávneho kraja hrozí v krátkom čase scenár, ktorý môže viesť k zmene účelu využitia územia na iný ako letecký a fakticky likvidácia letiska Žilina. V Žilinskom kraji neexistuje iná lokalita, kde by bolo možné vybudovať letisko v prípade, že by letisko Žilina bolo uzatvorené alebo stratilo štatút medzinárodného letiska. V rámci prevzatia majoritného podielu 65,99 % podielu akcií v Letiskovej spoločnosti Žilina, a. s., predpokladáme v krátkej budúcnosti zvýšenie technickej úrovne letiskovej infraštruktúry na záväzné požiadavky. Pre začiatok plánujeme predĺženie dráhy zhruba o 200 metrov, nakoľko súčasná dĺžka dráhy umožňovala prevádzku turbovrtuľových lietadiel len s výrazným obmedzením počtu cestujúcich. Súčasná dĺžka dráhy nedáva predpoklady na rentabilitu prevádzky letiska Žilina so súčasným štatútom. Očakávame, resp. očakávali sme, že zmenou akciového podielu nastanú podmienky pre lepšiu spoluprácu Žilinského samosprávneho kraja a Ministerstva dopravy a výstavby Slovenskej republiky pri rozvoji letiska Žilina. Zároveň boli prostredníctvom nariadenia Komisie EÚ 2017/1084 zo 14. júna 2017 výrazne uľahčené podmienky pre poskytovanie pomoci regionálnym letiskám, najmä čo sa týka posudzovania oprávnenosti štátnej pomoci. V tejto súvislosti považujem za veľmi dôležité poukázať na pripravovaný návrh zákona o odplatách a o poskytovaní príspevku v civilnom letectve a o zmene a doplnení niektorých zákonov, ktorý môže podmienky spolupráce do budúcna vážne narušiť. Návrh zákona o odplatách a o poskytovaní príspevku v civilnom letectve bol v medzirezortnom pripomienkovaní, pripomienkovom konaní podrobený značnej kritike odbornej verejnosti. Po preštudovaní návrhu konštatujeme, že pripravovaný návrh môže ohroziť, pokiaľ bude dopracovaný, rozvojové zámery regionálnych letísk vrátane letiska Žiliny. Máme na mysli najmä ustanovenie § 14 ods. 5 písm. b) a c) publikovaného návrhu zákona, kde navrhované znenie neumožní v plnej miere realizovať prípadné strategické zámery Ministerstva dopravy a výstavby Slovenskej republiky pri rozvoji letiskovej infraštruktúry v spoluvlastníctve štátu a samosprávneho kraja v prípadoch, ak by to vyžadovalo verejný záujem, na čo sme listom upozorňovali ministra dopravy a výstavby Slovenskej republiky. Apelujem s ohľadom na náš spoločný zámer oživenia obchodnej leteckej prevádzky na regionálnych letiskách o zohľadnenie našich pripomienok, ktoré umožnia štátu v prípade dostatočných rozpočtových zdrojov v budúcnosti a verejného záujmu realizovať strategické plány v oblasti leteckej dopravy bez limitácie a obmedzenia vyššími územnými celkami a obcami. V súčasnosti navrhované zmeny návrhu zákona o odplatách a o poskytovaní príspevku v civilnom letectve a o zmene a doplnení niektorých zákonov § 14 ods. 5 písm. b) a c) s ohľadom na už schválené zámery či na strane ministerstva, alebo vyšších územných celkov a obcí by mohlo spôsobiť, že sa nepodarí realizovať tieto pripravované zámery a v prípade Letiskovej spoločnosti Žilina, a. s., by mohlo dôjsť dokonca k zmareniu pripravovaného prevodu akciového podielu. Počas viac ako roku spoločného rokovania zo strany Ministerstva dopravy a výstavby Slovenskej republiky a Žilinského samosprávneho kraja ani raz nezaznel zámer o pripravovanom novom zákone o odplatách pre civilné letectvo, ktorý sme mohli vopred pripomienkovať. Žilinský samosprávny kraj má záujem prevziať 66,52 % podielu akcií, a tak vlastniť majoritných 66,99 % podielu akcií aj s ťarchou záväzkov v hodnote približne pol milióna eur, s existenčnými problémami a neexistujúcou pravidelnou linkou, s pár medzinárodnými letmi ročne. Na druhej strane od Ministerstva dopravy a výstavby Slovenskej republiky očakáva, že bude vytvárať takú legislatívu, ktorá nebude blokačná, prípadne až likvidačná v prípade investičných aktivít pre malé regionálne medzinárodné letiská, akým je Letisková spoločnosť Žilina, akciová spoločnosť. Letisková spoločnosť Žilina, a. s., bude musieť nevyhnutne predlžovať dráhu o 200 metrov, aby sa stala atraktívnejším letiskom a lety mali ekonomický zmysel. Pri realizácii týchto krokov však potrebujeme minimálne legislatívnu súčinnosť, korektnosť a kooperáciu so štátom.“ Ďakujem.